A Ferraritól való távozása után pár héttel került sor arra a bejelentésre, miszerint Alonso a 2015-ös esztendőben visszatér az immár Honda-motorokat használó McLarenhez, Jenson Button csapattársaként. Azonban a Honda V6-os erőforrásai rendkívül megbízhatatlanok és a csapatok többségénél gyengébbek is voltak, így mindkét világbajnok pilóta végigszenvedte a szezont. Alonso ebben az évben csak két alkalommal tudott pontot szerezni, a brit nagydíjat a 10., a 30. magyar nagydíjat pedig az 5. helyen fejezte be. A spanyol pilótát rendkívül frusztrálta a wokingi csapatnál kialakult helyzet, a japán futam közben a rádióban például GP2-es erőforrásokhoz hasonlította a Honda motort. A csapat végül mindőssze 27 pontot szerzett, amivel csak a szezont pont nélkül záró Manor istállót sikerült megelőzniük a konstruktőri világbajnokságban.